故人行役向边州,匹马今朝不少留。
长路关山何日尽,满堂丝竹为君愁。
阶下双梅树,春来画不成。晚时花未落,阴处叶难生。
摘子防人到,攀枝畏鸟惊。风光先占得,桃李莫相轻。
少小客游梁,依然似故乡。城池经战阵,人物恨存亡。
夏雨桑条绿,秋风麦穗黄。有书无寄处,相送一沾裳。
去年上策不见收,今年寄食仍淹留。羡君有酒能便醉,
羡君无钱能不忧。如今五侯不爱客,羡君不问五侯宅。
如今七贵方自尊,羡君不过七贵门。丈夫会应有知己,
世上悠悠何足论。
南园春色正相宜,大妇同行少妇随。竹里登楼人不见,
花间觅路鸟先知。樱桃解结垂檐子,杨柳能低入户枝。
山简醉来歌一曲,参差笑杀郢中儿。
青枫落叶正堪悲,黄菊残花欲待谁。水近偏逢寒气早,
山深常见日光迟。愁中卜命看周易,病里招魂读楚词。
自恨不如湘浦雁,春来即是北归时。
昔喜三身净,今悲万劫长。不应归北斗,应是向西方。
舍利众生得,袈裟弟子将。鼠行残药碗,虫网旧绳床。
别起千花塔,空留一草堂。支公何处在,神理竟茫茫。
红粉青蛾映楚云,桃花马上石榴裙。
罗敷独向东方去,漫学他家作使君。
家无阿堵物,门有宁馨儿。
将军帐下来从客,小邑弹琴不易逢。楼上胡笳传别怨,
尊中腊酒为谁浓。行人醉出双门道,少妇愁看七里烽。
今日相如轻武骑,多应朝暮客临邛。